Derduisende Gauteng-leerders kort nog plek in skoleArgieffoto Oupa Bodibe, woordvoerder van die Gautengse departement van onderwys, het aan Maroela Media gesê daar is tot dusver meer as 130 000 leerders in gr. 1 en meer as 100 000 leerders in gr. 8 in Gautengse skole geplaas. Skole in die provinsie heropen Woensdag. Die departement het verlede jaar ŉ aanlyn registrasieproses bekend gestel vir ouers om aansoek te doen vir toelating vir leerders. Volgens Bodibe kon aansoeke nie tydens die vakansietydperk verwerk word nie. Talle skole het egter vandag met die administratiewe proses begin. Bodibe het gesê daar sal hard gewerk om soveel moontlik leerders in skole te plaas. Ouers wat nie betyds verlede jaar aansoek gedoen het nie se kinders sal eers teen Maart vanjaar geplaas word. Khume Ramulifho, die DA se woordvoerder, het gesê dit is kommerwekkend dat soveel leerders nog nie geplaas is nie al het hul ouers betyds aansoek gedoen. Ramulifho het gesê die aanlyn registrasieproses moet gebruik word om plasings te beplan met die nodige hulpbronne. “Die LUR [Panyaza Lesufi] moet meer hulpbronne gee aan skole waar die vraag hoër is. Dit sluit klaskamers, onderwysers en leermateriaal in.” Ramulifho het gesê ouers beland in ŉ moeilike finansiële situasie wanneer hulle kinders nie geplaas word nie aangesien hulle nie vir uniforms, skoolgeld en ander nodige materiaal kan begroot nie. Lesufi het vroeër gesê ouers wat verlede jaar aansoek gedoen het, moenie bekommerd wees nie aangesien skole gevind sal word om hul kinders te akkommodeer.